Up-254/99
Datum: 2000-09-11T00:00:00.000+02:00
ecli: ECLI:SI:USRS:2000:Up.254.99
vrsta: drugi akti
zadeva: ustavna pritožba
objavljeno: Neobjavljeno | 11.09.2000
dokument: US20322
akt: Ustavna pritožba A. A. zoper sklep Vrhovnega sodišča št. VIII Ips-39/99 z dne 29. 6. 1999 v zvezi s sklepom Višjega delovnega in socialnega sodišča št. Pdp 989/98 z dne 16. 9. 1998 in sklepom Delovnega in socialnega sodišča v Ljubljani št. S 995/85 z dne 21. 5. 1998
resitev: nesprejem ustavne pritožbe
izrek: Ustavna pritožba A. A. zoper sklep Vrhovnega sodišča št. VIII Ips-39/99 z dne 29. 6. 1999 v zvezi s sklepom Višjega delovnega in socialnega sodišča št. Pdp 989/98 z dne 16. 9. 1998 in sklepom Delovnega in socialnega sodišča v Ljubljani št. S 995/85 z dne 21. 5. 1998 se ne sprejme.
stavek: Ker z izpodbijanim revizijskim sklepom pritožniku očitno niso bile kršene človekove pravice in temeljne svoboščine, Ustavno sodišče ustavne pritožbe ni sprejelo.
odlocitev: sklep
geslo: Nesprejem ustavne pritožbe, ker ustavne pravice očitno niso bile kršene.
podlaga: Zakon o delovnih in socialnih sodiščih (ZDSS), 73. čl.

Zakon o Ustavnem sodišču (ZUstS), 1. al. 2. odst. 55. čl.
datum_vloge: 1999-09-30T22:00:00.000Z
datum_odlocitve: 2000-09-10T22:00:00.000Z

# Up-254/99

11. 9. 2000

# S K L E P

Ustavno sodišče je v postopku za preizkus ustavne pritožbe A. A. iz Ž. na seji senata dne 11. septembra 2000

s k l e n i l o:

Ustavna pritožba A. A. zoper sklep Vrhovnega sodišča št. VIII Ips-39/99 z dne 29. 6. 1999 v zvezi s sklepom Višjega delovnega in socialnega sodišča št. Pdp 989/98 z dne 16. 9. 1998 in sklepom Delovnega in socialnega sodišča v Ljubljani št. S 995/85 z dne 21. 5. 1998 se ne sprejme.

## O b r a z l o ž i t e v

### A.

Pritožniku je v letu 1984 prenehalo delovno razmerje na podlagi izrečenega disciplinskega ukrepa. V sodnem postopku (pravnomočno končanem leta 1985) ni uspel, zavrnjena pa sta bila tudi dva predloga za obnovo postopka (v letu 1986 in 1990).

Zoper vse navedene pravnomočne odločitve je na podlagi 73. člena Zakona o delovnih in socialnih sodiščih (Uradni list RS, št. 19/94 - v nadaljevanju: ZDSS) vložil revizije, o katerih je Vrhovno sodišče odločilo na isti seji - 28.5.1996 - in jih kot neutemeljene zavrnilo (sodbe št. VIII Ips-83/95, št. VIII Ips- 66/96 in št. VIII Ips-67/96). Zoper vse tri revizijske sodbe je pritožnik vložil ustavno pritožbo, o kateri je Ustavno sodišče odločilo s sklepom št. Up-306/96 z dne 8.6.1998.

Pritožnik tudi v tej ustavni pritožbi v obširnih navedbah prikazuje svoje poglede na pomanjkljivosti, ki naj bi bile v sodnih postopkih storjene pri ugotavljanju dejanskega stanja. Po njegovem mnenju sodišča niso upoštevala relevantnih dokazov, zato naj bi bila dokazna ocena napačna in posledično napačna tudi uporaba materialnega prava. S tem naj bi mu bile kršene pravice iz 22. in 25. člena Ustave.

Pritožnik našteva kot izpodbijane akte praktično vse sodne odločbe, izdane v dosedanjih postopkih. Toda o njih je Ustavno sodišče že odločilo v zadevi št. Up-306/96, zato je štelo, da pritožnik vlaga ustavno pritožbo le zoper revizijski sklep (ki v času odločanja v zadevi št. Up-306/96 še ni bil izdan) št. VIII Ips 39/99 z dne 29. 6. 1999, v zvezi s sklepom Višjega delovnega in socialnega sodišča št. Pdp 989/98 z dne 16. 9. 1998 in sklepom Delovnega in socialnega sodišča v Ljubljani št. S 995/85 z dne 21. 5. 1998. Z navedenimi sklepi so sodišča odločila o vlogi pritožnika z dne 23. 3. 1996, vloženi kot dopolnitev revizije z dne 4. 4. 1995.

Revizijo po 73. členu ZDSS je bilo mogoče vložiti le v roku dvanajstih mesecev od uveljavitve zakona - to je do 13. 5. 1995. Pritožnik je tako revizijo vložil pravočasno in o njej je Vrhovno sodišče tudi odločilo. Kot je pojasnilo že Vrhovno sodišče v izpodbijanem sklepu, so kasneje vložene revizije prepozne - ne glede na to, ali se obravnavajo kot samostojna revizija ali kot dopolnitev prejšnje (sicer pravočasne) in v kateri se uveljavljajo novi revizijski razlogi ali izpodbija odločba v dotlej neizpodbijanem delu.

Z zavrženjem prepozne revizije pritožniku niso bile kršene nobene ustavne pravice. Katere naj bi bile s tako odločitvijo sicer kršene, niti ne pove, zatrjevanih kršitev v prejšnjih sodnih postopkih ali celo v disciplinskem postopku pri delodajalcu, pa pri odločanju o tej ustavni pritožbi ni mogoče upoštevati.

Ker z izpodbijanim revizijskim sklepom pritožniku očitno niso bile kršene človekove pravice in temeljne svoboščine, Ustavno sodišče ustavne pritožbe ni sprejelo.

Senat Ustavnega sodišča je sprejel ta sklep na podlagi prve alinee drugega odstavka 55. člena Zakona o Ustavnem sodišču (Uradni list RS, št. 15/94 - ZUstS) v sestavi: predsednica senata Milojka Modrijan ter člana dr. Janez Čebulj in Lojze Janko.

Milojka Modrijan